दैनिक हिन्दुस्तान ने अकबर के खंडन को फोटो के साथ पांच कॉलम में लीड लगाया है। लाल रंग में हैशटैग मीटू के साथ फ्लैग हेडिंग है, “भारत लौटते ही विदेश राज्यमंत्री ने अपने ऊपर लगे यौन उत्पीड़न के आरोपों को मनगंढ़त बताया”। मुख्य शीर्षक है, “कानूनी कार्रवाई करूंगा : अकबर”। इस खबर के साथ दो छोटी खबरें हैं। एक का शीर्षक है, “20 साल तक चुप क्यों थीं?” इसमें लिखा है, “अकबर ने 20 साल बाद आरोप लगाने पर भी सवाल उठाए हैं। उन्होंने कहा कि महिलाएं अब तक क्यों चुप थीं। जिस वक्त ये आरोप लगाए गए हैं उसके बाद भी मैंने कई महिलाओं के साथ काम किया है. तब किसी ने क्यों कुछ नहीं बोला। शिकायत क्यों नहीं की।” यहां यह बताना जरूरी है कि अगर आपने मीटू अभियान के तहत लगाए गए आरोप पढ़े होंगे तो इनका जवाब मालूम होगा। वैसे, अकबर साब का सवाल जायज है और उसे छापने पर तो कोई सवाल ही नहीं है। दैनिक हिन्दुस्तान ने अकबर के इस सवाल के साथ ही अकबर के खिलाफ शिकायत करने वालों में से एक, गजाला वहाब का ट्वीट छापा है। “तत्काल बर्खास्त करें : गजाला”, शीर्षक से प्रकाशित सिंगल कॉलम की इस छोटी सी खबर में कहा गया है, एमजे अकबर के दिल्ली पहुंचते ही वरिष्ठ पत्रकार गजाला वहाब ने ट्वीट में मोदी से कहा कि वे उन्हें तत्काल बर्खास्त करें। अगर वे उन्हें बच निकलने का मौका देते हैं तो बेटी बचाओ, बेटी पढ़ाओ अभियान बंद कर देना चाहिए। वहाब ने भी अकबर पर आरोप लगाए हैं।